**NÁRODNÁ RADA SLOVENSKEJ REPUBLIKY**

VIII. volebné obdobie

**Návrh**

**ZÁKON**

z ........2022,

**ktorým sa mení a dopĺňa zákon č. 504/2003 Z. z. o nájme poľnohospodárskych pozemkov, poľnohospodárskeho podniku a lesných pozemkov a o zmene niektorých zákonov**

Národná rada Slovenskej republiky sa uzniesla na tomto zákone:

**Čl. I**

 Zákon Národnej rady Slovenskej republiky č. 504/2003 Z. z. o nájme poľnohospodárskych pozemkov, poľnohospodárskeho podniku a lesných pozemkov a o zmene niektorých zákonov v znení zákona č. 549/2004 Z. z., zákona č. 571/2007 Z. z., zákona č. 274/2009 Z. z., zákona č. 396/2009 Z. z., zákona č. 57/2013 Z. z., zákona č. 145/2013 Z. z., zákona č. 363/2014 Z. z., zákona č. 153/2017 Z. z., zákona č. 24/2015 Z. z., zákona č. 110/2018 Z. z., zákona č. 291/2017 Z. z., zákona č. 2/2019 Z. z., zákona č. 158/2019 Z. z., zákona č. [151/2021 Z. z.](https://www.slov-lex.sk/pravne-predpisy/SK/ZZ/2021/151/20210501.html), zákona č. 257/2022 Z. z. sa mení a dopĺňa takto:

**Dopĺňa sa § 1a, ktorý znie:**

**§ 1a**

(1) Ak je prenajímateľom poľnohospodárskeho pozemku Slovenský pozemkový fond (SPF):

1. Slovenský pozemkový fond odstúpi od nájomnej zmluvy aj pred uplynutím dohodnutého času ak nájomca nevyužíva prenajaté pozemky alebo len niektoré z nich riadnym spôsobom na dohodnutý účel a so starostlivosťou riadneho hospodára.
2. Slovenský pozemkový fond má povinnosť bezodkladne vypovedať nájomnú zmluvu s nájomcom, ktorý nevykonáva na prenajatom pozemku poľnohospodársku činnosť, ktorá je pre využitie pozemku určená.
3. Výnimku výpovede z nájmu tvoria parcely slúžiace ako prístupové cesty k ostatným okolitým parcelám.

(2) Nájomca je povinný odovzdať prenajatú pôdu v pôvodnom stave tak, ako bola pri podpise

 nájomnej zmluvy. V prípade, že nájomca tak neuskutoční, do pôvodného stavu uvedie

 pozemok Slovenský pozemkový fond na náklady nájomcu, ktoré si bude od nájomcu

 nárokovať v plnej výške.

(3) Súčasťou nájomnej zmluvy so Slovenským pozemkovým fondom je povinnosť jeden krát

 ročne – do 31.12. daného kalendárneho roka, predložiť zo strany nájomcu, Slovenskému

 pozemkovému fondu ***„čestné prehlásenie“*** s overeným podpisom nájomcu, že prenajatá

 pôda je užívaná v súlade s pravidlami uvedenými v nájomnej zmluve.

**Čl. II.**

Tento zákon nadobúda účinnosť 15.dňom od jeho vyhlásenia v Zbierke zákonov Slovenskej republiky.